Joonis 5 võib hästi näha, et heitekang on mässitud köie sisse. Kuna heitekang sai iga löögiga väga tugevalt põrutada, siis ei saanud teda valmistada lihtsalt monoliitsest palgist. Payne-Gallwey annab edasi kogemused, mis ta oma mudelite ehitamise ja katsetamise käigus  sai. Kõige sobivam puit olevat nii heitekangi kui põikpuu (mille vastu heitekang lajatab) valmistamiseks saar. Heitekangi alumises otsas peaks olema jämedam osa (joonis 6, E), muidu kipub heitekang köite vahelt välja libisema. Heitekangi soovitab Payne-Gallwey valmistada kolmest osast. Kõigepealt tuleb valida kolm siledat ja omavahel hästi sobivat prussi, ilma vigade ja oksakohtadeta. Need on vaja kokku liimida ja tappida ning vormida nii, et nad moodustaksid enam-vähem ümmarguse ristlõikega tala. Seejärel  mähiti kogu tala ümber liimiga määritud tugeva linase riide ribad ja soovitavalt mitme kihina. Sinna peale keriti omakorda liimi sisse kastetud tugev nöör. Protseduur meenutab liitvibu valmistamist ja lõpptulemusena saadav heitekang on palju elastsem ja tugevam kui monoliitne palk (Payne-Gallwey 1903: 279-287).